Tulkaa Suomeen
Mummojen maailma on ihmeitä täynnä. Eilen Kansallismuseossa tapasin miehen, jonka titteli oli poster hunter, julistemetsästäjä. Kaikenlaista kolmejalkaista nanokorporaattoria (nainen) on tullut kohdattua, mutta eipä ole ennen vastaan kävellyt julistemetsästäjää. Eikä siinä vielä läheskään kaikki. 91-vuotias julistetaiteen grand old man Erik Bruun jakeli nimmareita esiteltyään ensin laajaa tuotantoaan. Syntyi oikein jono entisaikojen rokkistarojen tyyliin.
Poster hunter, Magnus Londen on lunastanut tittelinsä keräämällä maailmalta ällistyttävän kokoelman Suomen matkailujulisteita. Tosi mielenkiintoinen kattaus alkaen Imatran koskea kuvaavasta Suomen ensimmäisestä matkailujulisteesta aina viimevuosien palkittuihin matkailujulisteisiin on nyt esillä Kansallismuseossa 28. 5 asti. Sen jälkeen näyttely lähtee kiertämään maailmalla.
Come to Finland -näyttely
Tästä kaikki alkoi. Magnus Londen ihastui – ellei peräti rakastunut – julisteeseen, jossa nainen nauttii samppanjaa Eduskuntatalolle ja Kansallismuseolle antavassa ravintolassa. Autoja ei ole. Ratikka kuljettaa.
Erik Bruun kertoi tekemiensä matkailujulisteiden taustoja varsin värikkäästi.
Näin hauras maailma oli pääsiäisen tienoilla vuonna 1955. Erik Bruunin näkemys Viikkosanomissa.
Japanissakin tiedetään Erik Bruunista. Ainakin ne, jotka ovat tutustuneet tähän paksuun opukseen.
Erik BruunHelsinkijulisteKansallismuseoMagnus LondenmatkailuSuomi
keskiviikko, 22 maaliskuun, 2017 by Mummo matkabloggaa